Βεατρίκη της Σαξονίας-Κοβούργου-Γόθας

Η **Βεατρίκη** (αγγλ. *Beatrice of Saxe-Coburg & Gotha*, 20 Απριλίου 1884 - 13 Ιουλίου 1966) του Οίκου της Σαξονίας-Κοβούργου & Γκότα ήταν πριγκίπισσα της Σαξονίας-Κοβούργου & Γκότα και μετέπειτα δούκισσα της Γκαλλιέρα. Ήταν μέλος της βρετανικής βασιλικής οικογένειας.

## Βιογραφία
Η *Βεατρίκη Λεοπολδίνη Βικτωρία* ήταν το έκτο παιδί και η τέταρτη κόρη του Αλφρέδου, Δούκα του Εδιμβούργου και Δούκα της Σαξονίας-Κοβούργου-Γόθας, και της Μαρίας Αλεξάνδροβνας της Ρωσίας. Ήταν εγγονή της Βικτωρίας του Ηνωμένου Βασιλείου και του Αλεξάνδρου Β΄ της Ρωσίας. Γεννήθηκε στις 20 Απριλίου 1884 στο Ήστγουελ Παρκ του Κεντ και βαπτίσθηκε στις 17 Μαΐου 1884 από τον Ουίλλιαμ Λλόυντ (εφημέριο του πατέρα της). 

Πέρασε μεγάλο μέρος των παιδικών της χρόνων στη Μάλτα, τότε βρετανική αποικία, όπου ο πατέρας της υπηρετούσε στο Βρετανικό Βασιλικό Ναυτικό.Ήταν γνωστή στην οικογένειά της ως *Μπέιμπυ Μπη* (= μικρή Μπη), καθώς η θεία της, Βεατρίκη, από την οποία έλαβε το όνομά της ήταν γνωστή ως *Μπέιμπυ*. 

Το 1893 ήταν παράνυμφος στο γάμο του εξαδέλφου της, Γεωργίου, Δούκα της Υόρκης, και της Μαρίας του Τεκ. Το ίδιο έτος ο πατέρας της διαδέχθηκε το θείο του, Ερνέστο Β΄ της Σαξονίας-Κοβούργου-Γόθας, στο δουκάτο και η οικογένεια μετακόμισε εκεί.

Το 1902 η πριγκίπισσα Βεατρίκη είχε ένα ειδύλλιο με τον εξάδελφό της, Μεγάλο Δούκα Μιχαήλ Αλεξάνδροβιτς, νεότερο αδελφό του Νικολάου Β΄ της Ρωσίας. Ωστόσο παρεμποδίστηκε να τον παντρευτεί, καθώς η Ρωσική Ορθόδοξη Εκκλησία απαγορεύει το γάμο μεταξύ πρώτων εξαδέλφων.

Το 1906 γνώρισε τον εξάδελφο του Αλφόνσου ΙΓ΄ της Ισπανίας, τον πρίγκιπα Αλφόνσο της Ορλεάνης, Δούκα της Γκαλλιέρα, με τον οποίο συνήψε σχέση. Εξαιτίας του γεγονότος ότι η Βεατρίκη δεν ήταν Καθολική, το ζευγάρι δέχθηκε προειδοποίηση από τον Ισπανό μονάρχη, ότι θα έπρεπε να ζήσει στην εξορία. Παρ' όλα αυτά, η Βεατρίκη και ο Αλφόνσος παντρεύτηκαν στις 15 Ιουλίου 1909 με μια Ρωμαιοκαθολική και μια Λουθηρανική τελετή στο Κοβούργο. Το ζευγάρι εγκαταστάθηκε στο Κοβούργο, έως ότου το 1912 τους επιτράπηκε να επιστρέψουν στην Ισπανία. Τον Αύγουστο του 1913 η Βεατρίκη μεταστράφηκε στη Ρωμαιοκαθολική Εκκλησία.

Το 1916 ο Αλφόνσος ΙΓ΄ εξόρισε για οκτώ χρόνια τη Βεατρίκη και την οικογένειά της στην Ελβετία, υποστηρίζοντας ότι επρόκειτο για αποστολή που είχε ανατεθεί στον πρίγκιπα Αλφόνσο. Ωστόσο, ο πραγματικός λόγος της εξορίας ήταν το κλίμα που είχε διαμορφωθεί στο παλάτι εναντίον του ζευγαριού. Η οικογένεια κατέφυγε στην Αγγλία, όπου τα τρία τους παιδιά εκπαιδεύτηκαν στο Κολλέγιο Ουίντσεστερ. Μετά από οκτώ χρόνια επέστρεψαν στην Ισπανία και εγκαταστάθηκαν στην πόλη Σανλούκαρ δε Μπαραμέδα. Εκεί η Βεατρίκη απεβίωσε στις 13 Ιουλίου 1966.

## Οικογένεια
Παντρεύτηκε το 1909 τον Αλφόνσο της Ορλεάνης, Δούκα της Γκαλλιέρα, και είχε τέκνα:
* Άλβαρος (1910 - 1997), Δούκας της Γκαλλιέρα
** Αλφόνσος (1941 - 1975), διάδοχος της Γκαλλιέρα
*** Αλφόνσος (γενν. 1968), Δούκας της Γκαλλιέρα.
* *Αλόνσος* Μαρία Χριστιανός Ιούστος (1912 - 1936), σκοτώθηκε σε μάχη κατά τον Ισπανικό Εμφύλιο.
* Αταούλφος (1913 - 1974).

## Πρόγονοι

## Παραπομπές


Κατηγορία:Βρετανοί ευγενείς
Κατηγορία:Βρετανίδες πριγκίπισσες
Κατηγορία:Ισπανίδες Ινφάντας
Κατηγορία:Πριγκίπισσες της Σαξονίας-Κοβούργου-Γόθας
Κατηγορία:Δούκισσες της Γκαλιέρα